钦定古今图书集成/理学汇编/字学典/第147卷 > 《高濂遵生八笺》 > 《论笔》
## 钦定古今图书集成/理学汇编/字学典/第147卷 > 《高濂遵生八笺》 > 《论笔》

《笔偈》曰：“圆如锥，捺如凿，只得入不得。”却言缚笔须紧，
不令一毛吐出，即不堪用。又曰：“心柱硬，覆毛薄。尖似锥，齐似凿。”故伯英之笔，穷神尽意，子云称之汉末。一
笔之匣，雕以黄金，饰以和玉，缀以隋珠，文以弱翠。非
文犀之桢，必象之管。丰狐之柱，秋兔之翰，则古人重
笔之意慇矣。

余取杭人旧制笋尖笔样最佳，后因湖州扎缚笔头
为细腰葫芦样制，杭亦效之，最为可恨。初写似细，宜
作小书，用后腰散，便成水笔，即为弃物。杭笔不如湖
笔得法，湖笔又以张天锡为最，惜乎近无传其妙者。
然画笔向以杭之张文贵首称，而张亦不妄传人。今
则分而为三，美恶无准，世业不修，似亦可惜。扬州之
中管鼠心画笔，用以落墨，白描佳绝，水笔亦妙。古之
王者以金管、银管、斑管为笔纪功，其重笔如此。向有
牙管、玳瑁管、玻璃管、镂金管、绿沈漆管，及棕竹花梨
紫檀等管，此何意也？以其为可贵耳。如持用何？惟取
竹之薄标者为管，笔之妙用尽矣，又何尚焉？